text: नेल्सन मंडेला ने कहा था कि ''दुनिया को बदलने के लिए शिक्षा सबसे शक्तिशाली अस्त्र है''। अगर शिक्षा दुनिया को बदलने का सबसे बड़ा हथियार है, तब, शिक्षा प्रदान करने वाले विश्वविद्यालय ऐसे स्थान होने चाहिए, जहां हम इस परिवर्तन की पदचाप को सुन सकें। परंतु पिछले दिनों प्रतिष्ठित बनारस हिन्दू विश्वविद्यालय (बीएचयू) के घटनाक्रम को देखकर ऐसा नहीं लगता कि हमारे विश्वविद्यालय परिवर्तन के वाहक हैं। कुछ सप्ताह पहले, बीएचयू के मुख्यद्वार के नज़दीक, तीन लोगों ने एक महिला विद्यार्थी के साथ छेड़छाड़ की। मोटरसाइकिल पर सवार ये लोग कुछ सौ मीटर पर मौजूद सुरक्षागार्डों की उपस्थिति में भी वहां से भाग निकलने में सफल रहे।